Kázeň z ev. Služieb Božích s VP v Bratislave (NK), 3. 12. 2023, 8.30/10.00 h,

1. adventná nedeľa, ES: 1, 16, 1; 20 (cez VP: 16, 2-4; 296), ev.: Matúš 21, 1 – 11

 **Zachariáš 9, 9**: Preveľmi jasaj, dcéra Sion, zvučne plesaj, dcéra Jeruzalem! Ajhľa, tvoj kráľ prichádza k tebe spravodlivý a plný spásy, pokorný, sediac na oslovi, na osliatku, na mláďati oslice.

 **Matúš 21, 1 – 17:** *„*[*1*](http://biblia.sk/index.php?akc=biblia_sk&hl_kniha=mat&cislo_2=1&cislo_1=21&hl_druh=3#ts1)*Keď sa priblížili k Jeruzalemu a prišli do Betfagé pri Olivovom vrchu, poslal Ježiš dvoch učeníkov*[*2*](http://biblia.sk/index.php?akc=biblia_sk&hl_kniha=mat&cislo_2=2&cislo_1=21&hl_druh=3#ts1) *a povedal im: Choďte do dediny, ktorá je pred vami, a hneď* ***nájdete oslicu priviazanú a osliatko s ňou; odviažte a priveďte mi ich****.*[*3*](http://biblia.sk/index.php?akc=biblia_sk&hl_kniha=mat&cislo_2=3&cislo_1=21&hl_druh=3#ts1)*A ak by vám niekto hovoril niečo, povedzte, že Pán ich potrebuje a že ich hneď pošle späť.*[*4*](http://biblia.sk/index.php?akc=biblia_sk&hl_kniha=mat&cislo_2=4&cislo_1=21&hl_druh=3#ts1)*Toto sa stalo,* ***aby sa splnilo slovo prorokovo:*** [*5*](http://biblia.sk/index.php?akc=biblia_sk&hl_kniha=mat&cislo_2=5&cislo_1=21&hl_druh=3#ts1)*Povedzte dcére sionskej: Ajhľa, tvoj kráľ k tebe prichádza* ***krotký****, sediac na oslovi, a to na osliatku ťažnej oslice.*[*6*](http://biblia.sk/index.php?akc=biblia_sk&hl_kniha=mat&cislo_2=6&cislo_1=21&hl_druh=3#ts1)*Učeníci šli a urobili, ako im prikázal Ježiš:* [*7*](http://biblia.sk/index.php?akc=biblia_sk&hl_kniha=mat&cislo_2=7&cislo_1=21&hl_druh=3#ts1)*priviedli oslicu a osliatko a kládli na ne svoje rúcha; i* ***vysadol na ne****.*[*8*](http://biblia.sk/index.php?akc=biblia_sk&hl_kniha=mat&cislo_2=8&cislo_1=21&hl_druh=3#ts1)*A veľký zástup rozprestieral rúcha na cestu, iní sekali ratolesti zo stromov a stlali na cestu.*[*9*](http://biblia.sk/index.php?akc=biblia_sk&hl_kniha=mat&cislo_2=9&cislo_1=21&hl_druh=3#ts1)*No zástupy, ktoré šli pred Ním a za Ním, volali: Hosana Synovi Dávidovmu! Požehnaný, ktorý prichádza v mene Pánovom! Hosana na výsostiach!*[*10*](http://biblia.sk/index.php?akc=biblia_sk&hl_kniha=mat&cislo_2=10&cislo_1=21&hl_druh=3#ts1)*Keď vstúpil do Jeruzalema, vzrušilo sa celé mesto a hovorili: Kto je tento?*[*11*](http://biblia.sk/index.php?akc=biblia_sk&hl_kniha=mat&cislo_2=11&cislo_1=21&hl_druh=3#ts1)*A zástupy odpovedali: To je prorok Ježiš z galilejského Nazareta.*

[*12*](http://biblia.sk/index.php?akc=biblia_sk&hl_kniha=mat&cislo_2=12&cislo_1=21&hl_druh=3#ts1)*Potom Ježiš vošiel do chrámu, vyhnal všetkých, ktorí predávali a kupovali v chráme,* ***peňazomencom poprevracal stoly a predavačom holubíc lavice***[*13*](http://biblia.sk/index.php?akc=biblia_sk&hl_kniha=mat&cislo_2=13&cislo_1=21&hl_druh=3#ts1)*a riekol im: Napísané je:* ***Dom môj bude sa volať domom modlitby****, ale vy robíte z neho peleš lotrov.*[*14*](http://biblia.sk/index.php?akc=biblia_sk&hl_kniha=mat&cislo_2=14&cislo_1=21&hl_druh=3#ts1)***Tu pristúpili k Nemu v chráme slepí, chromí a uzdravoval ich.*** [*15*](http://biblia.sk/index.php?akc=biblia_sk&hl_kniha=mat&cislo_2=15&cislo_1=21&hl_druh=3#ts1)*A keď* ***veľkňazi a zákonníci videli divy, ktoré činil, i deti, ktoré volali v chráme: Hosana Synovi Dávidovmu!*** *- namrzeli sa*[*16*](http://biblia.sk/index.php?akc=biblia_sk&hl_kniha=mat&cislo_2=16&cislo_1=21&hl_druh=3#ts1)*a povedali Mu: Či počuješ, čo títo hovoria? Ježiš im odpovedal: Áno! Či ste nikdy nečítali: Z úst nemluvniatok a kojencov pripravil si si chválu?*[*17*](http://biblia.sk/index.php?akc=biblia_sk&hl_kniha=mat&cislo_2=17&cislo_1=21&hl_druh=3#ts1)*Nato ich opustil, odišiel z mesta do Betánie a tam prenocoval.“*

 **Milí bratia a milé sestry!**

**Advent** znamená **príchod.** Z evanjelia (Mt 21) **počujeme o  triumfálnom príchode.** V starovekej Rímskej ríši bol vyhradený víťazným **vojvodcom a cisárovi**. No ani vládcovia mimo Ríma nechceli zaostať. Provinciu Judea spravoval rímsky miestodržiteľ **Pilát**. Sídlil v Prímorskej Cezarei, ale na sviatky sa premiestňoval do Jeruzalema do paláca v pevnosti Antónia. V meste bývalo počas sviatkov množstvo ľudí a Pilát so svojimi vojakmi dohliadal na to, aby nedošlo k povstaniu. Pilát do Jeruzalema neprichádzal inkognito, ale v nádhernom rúchu, obklopený vojakmi v nablýskanom brnení. V podobnom sprievode prichádzal na sviatky paschy do mesta aj knieža Herodes, syn posledného kráľa – toho, ktorý dal opraviť jeruzalemský chrám.

V Jeruzaleme bola trma-vrma. **Počas veľkonočných sviatkov vzrástol počet obyvateľov mesta zo 45 tisíc až štvornásobne**. Je dobre predstaviteľné, že Pilátovi aj Herodesovi ich služobníctvo pozháňalo ľudí, ktorí mali – keď ich páni pôjdu – nahlas volať ich slávu. Asi ako v súčasnosti v Severnej Kórei.

Pilát, Herodes **používali kone či vozy ťahané koňmi**.

Zato Pán **Ježiš** si počína **ako provokatér. Vstupuje do Jeruzalema** síce **s kráľovskými ováciami, ale nekráľovským spôsobom.** Ježišovi *„priviedli* ***oslicu a osliatko*** *a kládli na ne svoje rúcha; i* ***vysadol na ne****“* (v. 7). Ako len asi mohol Ježiš jazdiť na 2 osloch. Veď to by bolo hotové cirkusové číslo! Niektoré komentáre uvádzajú, že Ježiš sedel na jednom zo zvierat a ďalšie mal ako podnožku. Iné mienia, že sedel na osliatku, ktoré ťahala jeho oslia mama. Nech je to tak alebo onak, **išlo o paródiu na vtedajšie pomery a vtedajších vládcov; paródiu na triumfálny sprievod, v ktorom šiel víťaz na voze ťahanom krásnymi koňmi.**

Pán prichádza a ľudia mávajú ratolesťami. Niektorí kladú svoje plášte na cestu pred sprievod, aby plnili funkciu červeného koberca. A zástupy kričia: „Hosana!“, čo pôvodne znamená: „Vysloboď, zachráň!“; no má to aj prenesený význam: **„Sláva!“** **Tak sa nepriamo ľudia smejú Pilátovi, ktorý sa tváril ako malý cisár a opájal svojou mocou. Smejú sa aj Herodesovi, ktorý sa hral na kráľa, hoci bol len malým kniežaťom vládnucim iba niekoľkým mestečkám a dedinám  v zapadákove – v Galilei.**

**Paródiou na triumfálne vjazdy Ježiš vysvetľuje, ako chápe, svoje kraľovanie.** No boli tu ešte aj iné momenty:

**Zachariášovo proroctvo** o kráľovi, ktorý prichádza do Jeruzalema plný spásy, pokorný, sediac na oslovi, na osliatku, na mláďati oslice (Zach 9, 9). Podľa  Zach 14, 3 – 21 **cestou od Olivového vrchu mal prísť** nielen zasľúbený kráľ, ale aj **sám Hospodin a s Ním Božie kráľovstvo.**

Bola tu tiež **spomienka na kráľa Dávida** (2S 19 – 20), **ktorý toto cestou**  pred stáročiami vchádzal do mesta – po vyhratej vojne. No vchádza pokorný, lebo šlo o vojnu, na začiatku ktorej musel utekať pred vzburou vlastného syna. **Vracia sa síce ako víťaz, ale veľmi pokorne – jeho syn padol.** Skončila občianska vojna: vlastných proti vlastným. Všetci sú víťazmi, ale najmä porazenými. Dávid sa vracia aj k tým, ktorí od neho najprv odpadli a čaká sa, ako voči nim teraz Dávid zasiahne. On si však počína ako múdry kráľ, ktorý **namiesto čistiek volí pokoru**.

Zdá sa, že ľudia tomuto rozumeli. Aj keď sa do jeruzalemských palácov donieslo: „Ježiš si z vás robí dobrý deň, smial sa vašej dôležitosti a ľudia Ho vítali, ako kráľa.“ **Oni Ho vskutku vítali sťa kráľa, akého by si priali: priateľského, spravodlivého, mierneho, bez vojakov s mečmi.** To sľubuje aj text zo Zachariáša 9, 9. Hovorí o kráľovi (mesiášovi), ktorý je ponížený a nebojuje. **Záchrana je v tom, že tento mesiáš nebude, nechce či nemôže bojovať. Pán Ježiš prichádza takto: ako očakávaný kráľ, s pokorou, nenásilím, v pokoji.**

Ježiš ide smerom od Jericha, kde sa spravidla naposledy prenocovalo pred príchodom do Jeruzalema. Potom to bolo ešte asi 20 km do kopca. Olivový vrch má totiž 809 m.

V onej dobe bolo zvykom, že **pútnici do Jeruzalema ešte pred vstupom doň absolvovali očistný kúpeľ.** Do svätého mesta mali vstúpiť čistí. Aby si nezaprášili nohy, nechávali sa do Jeruzalema (ležiaceho na vrchu) vynášať na osloch. V osadách pod Jeruzalemom boli ľudia, ktorí na tento účel požičiavali svoje ťažné zvieratá. Išlo o obdobu dnešnej **požičovne vozidiel**. Zdá sa, že práve takýto človek, či ľudia vlastnili oslicu a osliatko, po ktoré prišli Ježišovi učeníci. Títo ich podľa Majstrovho príkazu odviazali. Ak by sa ich domáci opýtali: Prečo ich odväzujete?, mali povedať: Pán ich potrebuje! Žiadne dohady, žiadne zjednávanie – ako je to v orientálnych krajinách dodnes zvykom. **Pán ich potrebuje!** – **tieto slová mali stačiť** na to, **aby vlastníci dali svoj majetok Ježišovi do služby. A oni? Nepýtali sa. – Ani na záruky, ani či sa im to oplatí. Nepýtali sa ani, či ich veľkňazi a zákonníci za túto službu Ježišovi neodsúdia.** Bolo tu riziko. V palácoch Jeruzalema voči Ježišovi vonkoncom nevládla priaznivá nálada. Každá služba Ježišovi sa mohla obrátiť proti ľuďom. Majiteľ či majitelia oslice a osliatka sú ochotní riskovať. **Nestoja v popredí, a predsa slúžia.** Možno vernejšie, ako druhí, o ktorých sa hovorí viac. **Poslušnosť, ochota k službe i za cenu rizika, nie je samozrejmosťou, no sme k nej volaní.** Veď zvesťou adventu je, že **Pán prichádza. Boh k nám posiela svoje Slovo. A má požiadavky na tvoje i moje srdce, na tvoj i môj čas, na tvoju i moju službu.** Chce našu vernosť, naše srdcia, našu službu (prečítaj: Rímskym 12, 1).

Od ľudí tam dole, pod Jeruzalemom Pán Ježiš potreboval oslicu a osliatko. **Čo potrebuje Pán Ježiš odo mňa, od nás? Čo Mu máme dať? Čo pre Neho riskovať?** – To si musíme zodpovedať sami. Každého z nás však oslovuje. V zásade ide o rovnaké veci: O vernosť Bohu, o lásku k ľuďom. O našu vľúdnosť tam, kde hrozí nepokoj, o môj/tvoj čas pre modlitbu a čítanie Písma; o čas, ktorý sme chceli stráviť menej užitočne. Azda Pán žiada tvoju, moju pomoc človeku z okolia, či v cirkevnom zbore. Možno žiada to, do čoho sa nechceme pustiť, čo sme dosiaľ neboli ochotní dať.

**Pán Ježiš prichádza.** Ako kráľ. Iný kráľ, než na akých boli ľudia zvyknutí. **Paródiou na ich triumfálne vjazdy Ježiš vysvetľuje, ako chápe svoje mesiášstvo, svoje kraľovanie.**  On – prichádzajúci – **zároveň ľuďom pripomína, na čo je chrám.** Počína si v ňom ako prorok, ktorý pripomína, že **chrám je určený pre modlitbu**. Na ňu predovšetkým sa ľudia v  ňom majú sústrediť.

Počujeme (v. 14), že k Ježišovi ***pristúpili v chráme slepí, chromí a uzdravoval ich.***  Izaiáš (53, 4) píše: *On niesol naše choroby, vzal na seba naše bolesti.*Slepí a chromí nemohli dovnútra chrámu – museli zostať pred ním. Smeli vojsť nanajvýš na nádvorie pohanov. **Uzdravením Pán vracia prístup do chrámu aj tým ľuďom, ktorým bol pre chorobu znemožnený a aj ich pozýva k modlitbe v spoločenstve Božieho ľudu.**

*„Keď veľkňazi a zákonníci videli divy, ktoré činil, i deti, ktoré volali v chráme: Hosana Synovi Dávidovmu! – namrzeli sa“* (v. 15).Tými chápavými nie sú vždy dospelí a učení. **Deti poznajú v Ježišovi kráľa, hoci tak nevyzerá, zatiaľ čo mocní vidia v Ježišovi len niekoho, kto im kazí kšeft** (por. v. 12). Deti, či ľudia s detskou úprimnosťou srdca neraz vidia – pochopia viac. Jeden rozprávač končí tento príbeh nasledovne: Chlapci, ktorí pobehovali po nádvorí chrámu volali: „*Hosana Synovi Dávidovmu!“* – „Sláva!“, Nech žije Ježiš!, Nech je Ježiš kráľom! A ktosi zašepkal: „*Hosana – zachráň, v*ysloboď nás!“

To, že deti, či ľudia s detskou úprimnosťou srdca neraz vidia a pochopia viac, vyjadril básnik **Daniel Hevier** v diele **Vianočná pošta** (úryvok): (anjel – slávnostným hlasom povedal):

*Toto je všetkých kráľov* ***K****ráľ*

 *Aký kráľ? – Iba králiček. A mohým sa to nezdá,*

 *no pozri mu do zreničiek – svieti v nich jasná hviezda.*

(Pastieri): *A nie je trochu primalý? –*

 *– Iní len musia smiať sa.*

 *Žeby sa u nás v maštali, narodil mocný vládca?*

*Keď sa však naňho pozreli, z tvárí im zmizli vrásky*

*a zbadali tí dospelí: Je to kráľ – no Kráľ lásky.*

 *Dospelým to však dôjde až neskoršie ako deťom.*

 *to pre vás prišiel tento čas, radosť, čo vládne svetom.*

*Uprostred všetkých darčekov, ktorými izba praská,*

***Boh podelil sa s človekom o darček menom Láska.*** Amen.

**Modlitba:** Pane prichádzaš k nám. No inak, ako by sme Ťa čakali. Neprišiel si, aby sme Ti slúžili, ale aby si Ty poslúžil nám. Ponížil si sa. Obetoval pre nás. Dal si nám to najlepšie, čo mohol dať. Hoci máš veľa spôsobov, ako uskutočniť svoju vôľu vo svete, pozývaš nás k účasti na Božom diele. Voláš nás k tomu i dnešnou zvesťou Tvojho slova. Myslíme na ľudí, ktorí Ti požičali osliatko. Nepoznáme ich po mene, vieme o nich iba málo, len toľko, že Ti poslúžili. Prosíme, daj, aby ani nás nepremáhala vypočítavosť, pohodlnosť, neochota, strach, ale stávali sme sa ľuďmi, ktorí Ti s radosťou slúžia. Milostivo nám odpusť, čo sme zanedbali, daj sa nám poučiť z predošlých chýb a chodiť v novote života. Amen.

**Použitím:** *Katechetická prípravka Ondřeja Macka.*

 *Adolf Ulrich: Bože, svatá je cesta Tvá (vyd. Úzká rada Jednoty bratrské, Praha 1985),*

 *Daniel Hevier: Vianočná pošta (vyd. Trio Publishing, Bratislava 2021):* **Martin Šefranko, evanjelický a. v. farár**